'80 000 gesteelde stembriewe'-storie 'n foefie | Maroela Media
Die foto wat die kama-berig vergesel.
'n Kamma-berig wat beweer dat twee mense in Tembisa, tussen Pretoria en Johannesburg, in hegtenis geneem is weens die besit van 80 000 stembriewe wat reeds ten gunste van die ANC gemerk is, is deur die Gautengse polisie verwerp.
Die "berig", wat oorspronklik op 'n "skindernuuswebwerf", Gossip Mill Mzansi, geplaas is, versprei soos 'n veldbrand op sosiale media met verskeie gebruikers wat navraag doen oor die egtheid daarvan.
'n Anonieme polisiebeampte word in die sogenaamde berig aangehaal waarin hy beweer twee verdagtes is in hegtenis geneem nadat die paneelwa waarin hulle gery het, by 'n padblokkade deursoek is. Die "berig" maak melding dat "amper 100 000" stembriewe daarin gevind is en dat al dié briewe 'n stemmerk by die ANC het.
'n Foto gaan gepaard met die berig van 'n stembrief van 'n vorige nasionale verkiesing waarin Helen Zille nog as leier vir die DA gestaan het.
Lt.kol. Lungelo Dlamini, provinsiale polisiewoordvoerder, het aan Maroela Media gesê die polisie is nie bewus van die voorval nie. "Ons het sedert gister, toe die berig die ronde begin doen het by verskeie polisiestasies, waaronder die Tembisa-polisiestasie, navraag gedoen en kon geensins inligting daaroor vind nie," het Dlamini gesê.
Kate Bapela, woordvoerder van die Onafhanklike Verkiesingskommissie (OVK), het aan Maroela Media bevestig dat die inligting onwaar is. "Ons het Maandagoggend hiervan bewus geraak. Ons het ondersoek ingestel en dit was alles leuens," het Bapela gesê.
Sosialemediagebruikers word aangemoedig om nie die "berig" te deel nie aangesien "foefie"-webwerwe omstrede onwaarhede plaas in 'n poging om deur internetverkeer wins te maak.
Elma Nel, 'n DA-kandidaat vir Pretoria, het ook gewaarsku dié foefie hou die gevaar in dat kiesers ontmoedig sal word om te gaan stem, aangesien hulle dink hul stemme gaan nie 'n verskil maak nie.
Dis hoekom ek sê dat Suid Afrika moet begin elektronies stem met jou duim afdruk. Die kanse vir korrupsie en bedrog is dan n bietjie kleiner. Sie huidige manier is daar n te groot gaping vir verkiesings bedrog.
Ja sure…… Kan nogals dink dat daar weer duisende in omloop is om te verseker hulle wen.
Asof hulle dit sal erken. Regtig hoe laag dink hulle is ons IK? Hulle is so bang vir verloor dat hulle enige iets sal probeer. Waar 'n rokie is nê………………………………